Hongkong plaas verbod op ivoorverkopeInwoners loop verby ŉ ivoorwinkel in Hongkong se Yau Ma Tei-gebied wat weens die wetsontwerp gesluit is (31 Desember 2021) (Foto: Bertha Wang/AFP) ŉ Verbod op die verkope van ivoorprodukte het Vrydag in Hongkong in werking getree. Dit volg ná ŉ drie jaar lange proses om die eens florerende mark in die stad te elimineer. Wetmakers het in 2018 ŉ wetsontwerp ondersteun dat ivoorhandel geleidelik uitgefaseer moet word. ŉ Paar natuurbewaarders het in daardie stadium die wetsontwerp veroordeel as ŉ skuiwergat wat uitgebuit kan word. Die stad word daarvan beskuldig dat hy ŉ oordrewe rol speel in die bedryf. ŉ Verslag in 2019 deur ŉ plaaslike bewaringsgroep het gesê Hongkong is verantwoordelik vir ongeveer ŉ vyfde van alle ivoor-klopjagte die afgelope dekade. Rye kopers is op die vooraand van die verbod opgemerk buite winkels wat die produk in die Sheung Wan-distrik verkoop, aldus plaaslike mediaberigte. Vrydag se nuwe reëls verbied die invoer, heruitvoer en kommersiële besit van olifant-ivoor. Daar is ŉ uitsondering op antieke ware wat dateer voor 1925. Oortreders kan ŉ maksimum boete van HK$10 miljoen (sowat R20 miljoen) en 10 jaar tronkstraf opgelê word. Hongkong floreer as ŉ groot deurgangspunt vir die onwettige handeldryf met bedreigde diere soos olifante, renosters en ietermagogge. Owerhede het in 2017 die grootste ivoor-klopjag in drie dekades uitgevoer toe 7,2 ton olifanttande ter waarde van ongeveer $9 miljoen gevind is. Nóg 2,1 ton is in 2019 gevind ná die uitfaseringsproses begin het. Afrika-ivoor is ŉ gesogte statussimbool in China en kan tot $1 100 (byna R8 000) per kilogram haal. China se eie verbod op die ivoorhandel is al sedert 2018 in werking. ŉ Woordvoerder vir Hongkong se departement van landbou, visserye en bewaring, het gesê die regering is “verbind tot die beskerming van bedreigde spesies, insluitend olifante”. Hongkong het in Augustus ŉ wet goedgekeur wat handeldryf met wild klassifiseer as georganiseerde misdaad.